C 61/2
MT
Il-Ġurnal Uffiċjali tal-Unjoni Ewropea
4.2.2022
3.
jenfasizza li l-kombinazzjoni tat-tnaqqis fid-dħul u ż-żieda fl-infiq ipoġġu pressjoni bla preċedent fuq il-baġits tal-awtoritajiet lokali u reġjonali, u dan jirriżulta f’“effett ta’ mqass”.
Għall-2020, dan id-distakk jista’ jiġi stmat għal madwar EUR 180 biljun għall-awtoritajiet lokali u reġjonali kollha tal-UE.
Dan jikkombina żieda fin-nefqa ta’ EUR 124 biljun minħabba miżuri fis-saħħa pubblika, l-appoġġ għan-negozju u oħrajn, u tnaqqis fid-dħul ta’ EUR 55 biljun minħabba tnaqqis fl-attività (u b’hekk id-dħul mit-taxxa u mill-miżati).
Appoġġ sinifikanti tal-gvernijiet nazzjonali u tal-UE għall-baġits tal-awtoritajiet lokali u reġjonali taffa dan l-effett iżda din il-mitigazzjoni mhijiex ugwali fl-Istati Membri kollha u l-awtoritajiet lokali u reġjonali se jeħtieġu appoġġ kontinwu fl-2021 u lil hinn.
L-istabbiltà baġitarja għalhekk ġiet affettwata wkoll, kif ukoll l-awtonomija fiskali b’mod usa’ li tista’ taffettwa t-twettiq effiċjenti tas-servizzi pubbliċi.
Ir-reviżjoni tal-qafas ta’ governanza ekonomika Ewropea – li bħalissa ma jqisx biżżejjed id-distinzjoni bejn in-nefqa attwali u n-nefqa fuq l-investiment fit-tul/sostenibbli – jeħtieġ li tirrifletti aħjar il-ħtiġijiet tal-awtoritajiet lokali u reġjonali.
B’mod partikolari, jeħtieġ li tiġi stabbilita regola tad-deheb ta’ investiment pubbliku sostenibbli u li l-investiment pubbliku nett jiġi eskluż mill-kalkoli tad-defiċit fil-Patt ta’ Stabbiltà u Tkabbir;
4. jafferma mill-ġdid il-ħtieġa li l-awtoritajiet lokali u reġjonali jiġu involuti fl-evalwazzjoni u l-implimentazzjoni tal-Faċilità għall-Irkupru u r-Reżiljenza u b’mod aktar speċifiku tal-għodod operattivi ewlenin tagħha – il-Pjani Nazzjonali għall-Irkupru u r-Reżiljenza.
Fl-ewwel edizzjoni tal-Barometru, ġie espress dubju dwar kemm dan l-involviment jista’ ma jkunx limitat u, fil-fatt, hekk ġara: għadd żgħir ħafna ta’ Stati Membri ddettaljaw l-involviment tal-awtoritajiet lokali u reġjonali tagħhom fil-proċess ta’ konsultazzjoni tagħhom jew iddeskrivew b’mod sistematiku r-rwol tal-awtoritajiet lokali u reġjonali għal kull qasam ta’ politika.
Dan in-nuqqas ta’ involviment huwa ta’ tħassib peress li l-awtoritajiet lokali u reġjonali huma xpruni ewlenin għall-investiment pubbliku u l-objettivi nfushom tal-Faċilità għall-Irkupru u r-Reżiljenza huma ta’ rilevanza partikolari għall-awtoritajiet lokali u reġjonali skont it-tqassim tal-kompetenzi.
Jirrimarka li l-mod li bih tfasslu l-Pjani Nazzjonali għall-Irkupru u r-Reżiljenza u kif l-awtoritajiet lokali u reġjonali ġew involuti ma jħeġġiġx is-sjieda tal-pjani ta’ rkupru.
Ħafna rakkomandazzjonijiet speċifiċi għall-pajjiż ma ġewx segwiti minħabba n-nuqqas ta’ sjieda u ta’ involviment tal-awtoritajiet lokali u reġjonali fis-Semestru Ewropew;
5.
jenfasizza li l-Pjani Nazzjonali għall-Irkupru u r-Reżiljenza jirrappreżentaw ukoll opportunità kruċjali biex l-irkupru ekoloġiku jitmexxa ’l quddiem.
Aktar minn nofs is-suġġetti ewlenin tal-Patt Ekoloġiku huma integrati bis-sħiħ fil-Pjani Nazzjonali għall-Irkupru u r-Reżiljenza analizzati fi studju reċenti tal-KtR u t-tranżizzjoni ekoloġika tassorbi medja ta’ 41 % tal-baġit f’dawn il-Pjani.
Peress li 75 % taċ-ċittadini tal-UE jgħixu f’żoni urbani (li jipproduċu l-biċċa l-kbira tal-emissjonijiet tal-gassijiet b’effett ta’ serra) u hemm għadd dejjem jikber ta’ awtoritajiet lokali u reġjonali impenjati li jaġixxu, l-awtoritajiet lokali u reġjonali huma fuq quddiem nett tal-azzjoni klimatika.
Konsegwentement, l-awtoritajiet lokali u reġjonali jridu jkunu msieħba sħaħ fir-rigward tal-iżvilupp u l-impli­ mentazzjoni ta’ inizjattivi tal-Patt Ekoloġiku – speċjalment f’oqsma ta’ politika bħar-rinnovazzjoni tal-bini, il-mobbiltà sostenibbli jew l-ekoloġizzazzjoni urbana.
Huma jinsabu wkoll f’pożizzjoni partikolarment tajba biex jiżguraw l-użu konsistenti tal-fondi ta’ rkupru mal-Fondi SIE (inklużi l-Fond ta’ Koeżjoni u l-FEŻR);
6.
jenfasizza li l-mitigazzjoni tat-tibdil fil-klima u l-adattament għalih, kif ukoll il-preżervazzjoni u r-restawr ambjentali, huma elementi ewlenin tal-bini ta’ soċjetajiet u ekonomiji aktar reżiljenti u sostenibbli – billi l-effetti tal-pandemija tal-COVID-19, l-impatti tat-tibdil fil-klima u d-degradazzjoni ambjentali jvarjaw b’mod sinifikanti skont l-ispeċifiċitajiet ġeografiċi, ekonomiċi u soċjali taż-żoni Ewropej; itenni li azzjoni klimatika u ambjentali effiċjenti tesiġi li tiġi integrata b’mod sħiħ il-governanza f’diversi livelli fi ħdan il-politiki tal-Patt Ekoloġiku Ewropew; jenfasizza li t-tibdil fil-klima u l-bijodiversità huma sfidi globali u li l-2021 huwa perjodu kruċjali biex isir progress fl-azzjoni klimatika koordinata globali għar-rikonixximent formali tal-kontributi tal-awtoritajiet lokali u reġjonali, fi ħdan il-UNFCCC COP26 u l-COP15 tal-KDB tan-NU.
Il-KtR ser jeżamina l-ħidma mal-imsieħba, bħall-Kummissjoni Ewropea, l-UNDRR u ċ-Ċentru Konġunt tar-Riċerka, biex tiġi stabbilita “Pjattaforma Reġjonali ta’ Reżiljenza”.
Il-Pjattaforma għandha l-għan li tappoġġja lill-awtoritajiet lokali u reġjonali fit-tisħiħ tar-reżiljenza tagħhom kontra kriżijiet futuri f’oqsma bħad-diżastri naturali, it-tibdil fil-klima u s-saħħa billi tiġbor data u l-aħjar prattiki;
7. jiddispjaċih li, fl-2020, ir-rata tal-qgħad żdiedet fil-maġġoranza tar-reġjuni NUTS 2 tal-UE u li ż-żgħażagħ huma affettwati b’mod partikolari minn dan id-deterjorament wara diversi snin konsekuttivi ta’ titjib.
Sabiex jiġi żgurat li “n-normalità ġdida” fix-xogħol, l-għajxien u l-ivvjaġġar fl-UE ma tħalli lil ħadd jibqa’ lura, hemm bżonn ta’ diskussjoni serja dwar il-koeżjoni ekonomika, soċjali u territorjali kif ukoll dwar il-koeżjoni bħala valur globali tal-UE.
Is-Summit Soċjali f’Porto u l-Impenn Soċjali sussegwenti ta’ Porto jridu jwittu t-triq għat-tisħiħ tad-dimensjoni soċjali tal-UE u jrid isir kull sforz possibbli biex jintlaħqu l-miri li stabbilixxa għall-2030.
Għandhom jiġu żviluppati miżuri speċifiċi għall-gruppi tal-popolazzjoni f’riskju.
Pereżempju, iż-żgħażagħ kollha għandu jkollhom aċċess għall-programm Erasmus+ u kull żagħżugħ Ewropew għandu jkollu “garanzija ta’ kwalifiki u ħiliet minimi” rikonoxxuta fl-Istati Membri kollha;